
[bookmark: _Hlk158008212]Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų, atliekamų gynybos ir saugumo srityje, įstatymo (toliau – Įstatymas) 9 straipsnio 1 dalies 1 punkte nustatyta pažeidimų prevencijos funkcija, šiuo metu atlieka Generolo Jono Žemaičio Lietuvos karo akademija (toliau – Perkančioji organizacija) vykdomo pirkimo „Teritorijos apsaugos paslaugos”, Nr. 9312570 (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūrą. 
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl pirkimo sąlygų.
Pirkimo sąlygų 1.2 papunktyje nustatyta, kad Pirkimą vykdo Gynybos resursų agentūra prie Krašto apsaugos ministerijos. Atkreiptinas dėmesys, kad nors Lietuvos Respublikos krašto apsaugos ministro 2007 m. liepos 30 d. įsakymu Nr. 768 „Dėl pirkimų organizavimo, kontrolės ir priežiūros krašto apsaugos sistemoje tvarkos aprašo, krašto apsaugos sistemoje centralizuotai perkamų prekių, paslaugų ir darbų sąrašo ir krašto apsaugos sistemoje atliekamų pirkimų kokybės reikalavimų nustatymo ir kokybės užtikrinimo tvarkos aprašo patvirtinimo“ patvirtinto Pirkimų organizavimo, kontrolės ir priežiūros krašto apsaugos sistemoje tvarkos aprašo 15.1. papunktyje įtvirtinta nuostata, jog pirkimo vykdytojo koordinuojamas pirkimas atliekamas perkančiosios organizacijos vardu, tačiau sistemiškai aiškinant viešuosius pirkimus reglamentuojančius teisės aktus bei siekiant skaidrumo, atsakomybės ir teisinio aiškumo principų, įtvirtintų viešųjų pirkimų reguliavime, tuo atveju, kai centrinė perkančioji organizacija atlieka viešojo pirkimo procedūrą kitos perkančiosios organizacijos vardu tai turi būti aiškiai nurodyta pirkimo dokumentuose, taip pat tai turi būti matoma Centrinėje viešųjų pirkimų informacinėje sistemoje (CVP IS). Atsižvelgiant į tai, rekomenduojama ateityje vykdant centralizuotus pirkimus, šią informaciją nurodyti ne tik pirkimo dokumentuose, bet ir prie CVP IS jungtis savo vardu.

2. Dėl skelbimo apie pirkimą.
Skelbimo apie Pirkimą 5.1.12 papunktyje nurodyta, kad „Pasiūlymo užtikrinimo nereikalaujama“. Tačiau Pirkimo sąlygų 11.1 papunktyje nurodyta, kad „Pasiūlymo galiojimas užtikrinamas 2 proc. nuo pasiūlymo kainos Eur be PVM netesybomis (bauda)“. Nors užtikrinimas numatomas netesybų (baudos) forma, Pirkimo sąlygose tai yra aiškiai įvardyta kaip reikalaujamas pasiūlymo galiojimo užtikrinimas. Šioje apimtyje Pirkimo dokumentai turi būti suvienodinti. Pažymėtina, kad Įstatymo 24 straipsnio 5 dalyje nustatyta, kad skelbimas apie pirkimą ir išankstinis skelbimas yra pirkimo dokumentų sudedamoji dalis, o Įstatymo 24 straipsnio 6 dalyje nurodyta, kad pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus. 
Atsižvelgiant į tai, kas išdėstyta, siūloma tikslinti skelbimą apie Pirkimą, jame nurodant pasiūlymo užtikrinimą.

3. Dėl sutarties projekto.
1.1. Pirkimo sąlygų 1 priedo „Techninė specifikacija“ 8.6 papunktyje nurodyta, kad „Paslaugos teikėjas privalo pakeisti apsaugos darbuotoją jo budėjimo metu kitu apsaugos darbuotoju per 3 val. nuo LKA budėtojo pranešimo gavimo, esant aplinkybėms, dėl kurių apsaugos darbuotojas akivaizdžiai negali vykdyti savo funkcijų (sveikatos sutrikimo, darbo ir poilsio režimo pažeidimo, darbuotojui esant neblaiviam ar apsvaigusiam nuo psichiką veikiančių medžiagų ir pan.).“, tuo tarpu Pirkimo sąlygų 5 priedo „Teritorijos apsaugos paslaugų viešojo pirkimo pardavimo sutarties projektas“ (toliau – Sutarties projektas) specialiųjų sąlygų 6.4 punkte nurodyta, kad „Tiekėjas gavęs iš Pirkėjo pranešimą privalo ne vėliau kaip per 4 (keturias) val. pakeisti apsaugą vykdantį asmenį, jeigu šis dėl kokių nors priežasčių nebegali vykdyti arba nebevykdo apsaugos funkcijų.“. 
Rekomenduojama peržiūrėti ir patikslinti Sutarties projekto specialiųjų sąlygų 6.4 punktą.
1.2. Sutarties projekto specialiųjų sąlygų 2.3 papunktyje nustatyta, kad „Perskaičiuotas įkainis pradedamas taikyti apmokant už paslaugas, kurios suteiktos po naujo MVA ar Darbo kodekso pakeitimų įsigaliojimo“. Tačiau 2.3.1 papunktyje numatyta, kad „Perskaičiuotieji įkainiai įforminami raštišku Šalių susitarimu (toliau – Susitarimas) ir taikomi paslaugoms, suteiktoms po to, kai Šalys sudaro Susitarimą dėl įkainių perskaičiavimo“. Taigi, pagal 2.3 papunktį perskaičiuotas įkainis pradedamas taikyti nuo naujo MVA ar Darbo kodekso pakeitimo įsigaliojimo dienos (t. y. apima ir praėjusį laikotarpį nuo teisės akto įsigaliojimo iki susitarimo sudarymo), tuo tarpu pagal 2.3.1 papunktį naujas įkainis taikomas tik į ateitį – nuo rašytinio Šalių susitarimo sudarymo dienos. Dėl biurokratinių procedūrų ar derybų užsitęsimo (pavyzdžiui, jei MVA įsigalioja sausio 1 d., o susitarimas pasirašomas tik kovo 1 d.), Perkančioji organizacija, vadovaudamasi 2.3.1 papunkčiu, galėtų atsisakyti primokėti skirtumą už sausio ir vasario mėnesiais jau suteiktas paslaugas, teigdama, kad naujas įkainis galioja tik nuo susitarimo pasirašymo datos. Sutarties projekto specialiųjų sąlygų 2.3 papunktyje taip pat nustatyta, kad keičiantis MVA, paros įkainį perskaičiuoti galima ne anksčiau kaip po 12 mėnesių nuo sutarties įsigaliojimo. Jei MVA pasikeistų praėjus keliems mėnesiams po Sutarties įsigaliojimo, tiekėjas būtų priverstas ilgą laiką teikti paslaugas žemiau savikainos.
Rekomenduojama peržiūrėti ir patikslinti Sutarties projekto specialiųjų sąlygų 2.3 ir 2.3.1 papunkčių sąlygas, aiškiai ir nedviprasmiškai nustatant momentą, nuo kurio pradedami taikyti perskaičiuoti paslaugų įkainiai, bei neversti tiekėjo veikti aiškiai nepalankiomis sąlygomis.
1.3. Sutarties projekte gausu nuorodų tiek į Įstatymą, tiek į Lietuvos Respublikos viešųjų pirkimų įstatymą, pvz., Sutarties projekto bendrosios dalies 4.1, 9.2.10, 9.2.11 papunkčiuose. Kadangi Pirkimas vykdomas pagal Įstatymą, nuorodos į Viešųjų pirkimų įstatymo straipsnius, pvz., 89 straipsnį, 46 straipsnį ir kt. turėtų būti pašalintos, paliekant nuorodas į Įstatymo straipsnius, pvz., 53, 34 straipsnius.
Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai Centrinėje viešųjų pirkimų informacinėje sistemoje (CVP IS) ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimų sąlygomis. 

Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 81 straipsnio 3 ir 4 dalimis.


